
A veganizmus Dél-Koreában

Dolgozatom témájának Dél-Koreát választottam, ezen belül pedig a veganizmus helyzetét vizsgálom, elemzem.
Napjainkban egyre nagyobb népszerűségnek örvend a növényi alapú táplálkozás, a mindenféle állati eredetű összetevőtől mentes termékek fogyasztása, azaz a veganizmus. Az utóbbi években felértékelődött mindenki számára az egészség megőrzése, valamint a környezetvédelem, ezért egyre többen döntenek úgy, hogy vegán életmódot folytatnak.
Feltételezem, hogy mivel egy szigorú kultúráról beszélünk Dél-Korea esetében, ahol fontosnak tartják a hagyományok megőrzését és a harmónia fenntartását, ezért az embereknek több nehézséggel is szembe kell nézniük. Úgy emlegetik őket, mint az „egység megszállottjai”, fontos a közösséghez való viszonyulás, ha valaki például más étrendet választ, bármennyire egészséges, akkor is eltér a hagyományos szokásoktól, ami megzavarja a csoport összhangját.
Kutatásom során felméréseket, tanulmányokat és cikkeket elemeztem. Fő célom az volt, hogy rávilágítsak arra, hogy miért is különleges Dél-Korea esete a veganizmust tekintve más országokkal szemben.
Kutatásom eredménye azt mutatja, hogy Dél-Korea azon országok közé tartozik, ahol nehezebben fogadják el ezt az életvitelt, attól függetlenül, hogy a hétköznapokban sűrűn vegán étrenden élnek, hiszen az étkezésnek és kultúrának hatalmas szerepe van a hagyományban. Emellett az is kiemelendő, hogy Dél-Koreában a vegán életmód mást jelent. Sokszor ebbe az életmódba állati eredetű termék is belekerül, amitől függetlenül vegánnak hívják az ételt. Ez legfőképpen a külföldiekkel tud feszültséget okozni, ha valaki nincs tisztában ezzel a különbséggel.
Ez a tanulmány azt mutatja, hogy más, nyugati individualista országokhoz képest Dél-Korea hogyan alkalmazkodik ehhez az új hullámhoz, mennyire elfogadó és milyen változások mentek végbe az elmúlt 20 évben. A tanulmány magába foglalja Korea alapvető étkezési szokásait, különböző okokat, amiért az emberek a növényi alapú életmód mellett döntenek. Valamint azt, hogy a cégek hogyan reagáltak erre, mennyire változott meg a piac kínálata, és hogy milyen nehézségekkel kell szembenézniük az embereknek a kultúrának köszönhetően. Továbbá pedig a jelenlegi statisztikákra fókuszálok, hogy mennyire érhetőek el vegán opciók egy átlagember számára például az iskolákban és az éttermekben.



